二月四日大火吾廬獨免
作者：周紫芝
朝代：宋

paragraphs: 顛風盡日惡，頑雲吹不開。
行人對面不相識，千嶺萬嶺沉風霾。
不知誰縱一炬火，坐遣萬屋成飛灰。
我聞人火曰火，天火曰災，茫然不復知從來。
但見通衢半瓦礫，男呻女泣聲酸哀。
避胡十年常作客，幾見連甍變荆棘。
此生憂火復憂兵，一事不成頭雪白。
學禪靈運本忘家，好賦子雲終有宅。
向來窮巷冷如冰，今作權門手堪炙。
驚魂可招烟欲消，茅茨猶在書脫厄。
心知造物可憐生，留與雲窗看山色。